Tarybos direktyva 92/23/EEB
1992 m. kovo 31 d.
dėl motorinių transporto priemonių ir jų priekabų padangų bei jų montavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą [1],
bendradarbiaudama su Europos Parlamentu [2],
atsižvelgdama į Ekonomikos ir socialinių reikalų komiteto nuomonę [3],
kadangi reiktų imtis priemonių siekiant palaipsniui sukurti vidaus rinką per laikotarpį, kuris baigiasi 1992 m. gruodžio 31 d.;
kadangi vidaus rinka apima vidaus sienų neturinčią erdvę, kurioje užtikrinamas laisvas prekių, asmenų, paslaugų ir kapitalo judėjimas;
kadangi bendro suderinimo metodas yra pagrindinis siekiant sukurti vieną bendrą rinką;
kadangi šis metodas turės būti taikomas peržiūrint visą EEB tipo patvirtinimo tvarką pagal 1985 m. gegužės 7 d. Tarybos rezoliuciją dėl naujojo požiūrio į techninį derinimą ir standartizavimą;
kadangi techniniai reikalavimai, kuriuos motorinės transporto priemonės ir jų priekabos turi atitikti pagal nacionalinės teisės aktus, inter alia, yra susiję su pneumatinėmis padangomis;
kadangi šie reikalavimai valstybėse narėse skiriasi; kadangi dėl to yra būtina, kad visos valstybės narės priimtų tuos pačius reikalavimus, kurie arba papildytų valstybių narių taisykles, arba būtų taikomi vietoj jų pagal 1970 m. vasario 6 d. Tarybos direktyvą 70/156/EEB dėl valstybių narių teisės aktų, reglamentuojančių motorinių transporto priemonių ir jų priekabų tipo patvirtinimą, suderinimo [4] su paskutiniais pakeitimais, padarytais Direktyva 87/403/EEB [5], siekiant leisti nustatytą EEB tipo patvirtinimo tvarką taikyti kiekvienam transporto priemonės tipui;
kadangi padangoms taikomose taisyklėse turėtų būti nustatyti bendri reikalavimai, susiję ne tik su jų charakteristikomis, bet taip pat ir su padangų montavimu transporto priemonėse ir jų priekabose;
kadangi dėl tos priežasties turėtų būti nustatyta bendra tvarka siekiant suteikti EEB žymenį bet kokiam padangų tipui, atitinkančiam bendrąsias charakteristikas ir bandymų reikalavimus; kadangi siekiant Bendrijos lygiu užtikrinti laisvą padangų apyvartą, tam, kad padangos atitiktų bendrus reikalavimus, užtikrinama, kiekvieną padangą ženklinant EEB žymeniu, kuris gamintojui buvo suteiktas pagal pirmiau minėtą tvarką; kadangi bet kuri valstybė narė bet kuriuo metu gali patikrinti, ar padangos atitinka bendrus reikalavimus; kadangi pranešus apie neatitikimą valstybės narės turi imtis būtinų veiksmų siekiant užtikrinti, kad padangos atitinka reikalavimus; kadangi dėl šių priemonių pirmiau minėtas EEB žymuo gali būti panaikintas;
kadangi pageidautina atsižvelgti į techninius reikalavimus, priimtus JT Europos ekonominės komisijos reglamente Nr. 30 ("Vienodos nuostatos, susijusios su motorinių transporto priemonių ir jų priekabų pneumatinių padangų patvirtinimu") su pakeitimais [6] ir jos Reglamente Nr. 54 ("Vienodos nuostatos, susijusios su komercinių transporto priemonių ir jų priekabų pneumatinių padangų patvirtinimu") [7], bei jos Reglamente Nr. 64 ("Vienodos nuostatos, susijusios su transporto priemonių, kuriose yra laikino naudojimo atsarginiai ratai/padangos patvirtinimu") [8], kurie pridėti prie 1958 m. kovo 20 d. Susitarimo dėl motorinių transporto priemonių įrenginių ir detalių patvirtinimo ir patvirtinimo abipusio pripažinimo vienodų sąlygų priėmimo;
kadangi nacionalinės teisės aktų dėl motorinių transporto priemonių suderinimas apima valstybių narių taikomo abipusio pripažinimo tvarką, susijusią su patikrinimais, kurie atliekami laikantis kiekvienos valstybės narės bendrų reikalavimų,
PRIĖMĖ ŠIĄ DIREKTYVĄ:
1 straipsnis
Šioje direktyvoje:
- "padanga" - tai bet kokia nauja pneumatinė padanga, skirta transporto priemonėms, kurioms taikoma Tarybos direktyva 70/156/EEB,
- "transporto priemonė" - tai bet kuri transporto priemonė, kuriai taikoma Tarybos direktyva 70/156/EEB,
- "gamintojas" - tai transporto priemonės arba padangų firmos vardo ar prekių ženklo turėtojas.
2 straipsnis
1. Valstybės narės EEB komponentų tipo patvirtinimą pagal I priedo sąlygas suteikia bet kuriam padangos tipui, kuris atitinka II priedo reikalavimus, ir suteikia EEB komponentų tipo patvirtinimo numerį, kaip nurodyta I priede.
2. Valstybės narės pagal III priedo sąlygas suteikia transporto priemonės padangų EEB tipo patvirtinimą bet kuriai transporto priemonei, kurios visos padangos (įskaitant atsarginę padangą, jei tokia yra) atitinka II priedo reikalavimus bei reikalavimus dėl IV priede nurodytų transporto priemonių ir suteikia transporto priemonės EEB tipo patvirtinimo numerį, kaip nurodyta III priede.
3 straipsnis
Valstybės narės tvirtinančioji institucija per vieną mėnesį, kurio metu suteikiamas arba atsisakoma suteikti EEB komponentų (padangos) arba transporto priemonės tipo patvirtinimą, išsiunčia atitinkamo liudijimo, kurio pavyzdžiai pateikti I ir III priedo priedėliuose, kopiją kitoms valstybėms narėms ir, jei reikalaujama, nusiunčia bet kurio patvirtinto padangos tipo bandymo ataskaitą.
4 straipsnis
Jokia valstybė narė negali uždrausti arba riboti padangų su EEB komponentų tipo patvirtinimo ženklu pateikimą į rinką.
5 straipsnis
Jokia valstybė narė dėl su padangomis susijusių priežasčių negali atsisakyti suteikti transporto priemonės EEB tipo patvirtinimą ar nacionalinio tipo patvirtinimą, jei tos padangos turi EEB komponentų tipo patvirtinimo ženklą ir yra montuojamos pagal IV priede nustatytus reikalavimus.
6 straipsnis
Jokia valstybė narė dėl su transporto priemonės padangomis susijusių priežasčių negali atsisakyti ar uždrausti transporto priemonę parduoti, registruoti, pradėti eksploatuoti ar naudoti, jei tos padangos turi EEB komponentų tipo patvirtinimo ženklą ir montuojamos pagal IV priede nustatytus reikalavimus.
7 straipsnis
1. Jei atsižvelgiant į pagrįstus įrodymus valstybė narė laiko, kad padangos tipas arba transporto priemonės tipas pavojingas, nors ir atitinkantis šios direktyvos reikalavimus, ji gali savo teritorijoje laikinai uždrausti šį gaminį parduoti arba jam taikyti specialias sąlygas. Ji nedelsiant apie tai informuoja kitas valstybes nares ir Komisiją, pagrįsdama savo sprendimą.
2. Komisija per šešias savaites tariasi su atitinkamomis valstybėmis narėmis, ir po to nedelsiant pateikia savo nuomonę bei imasi tam tikrų veiksmų.
3. Jei Komisija yra tos nuomonės, kad būtinas techninis direktyvų pritaikymas, tokį pritaikymą priima arba Komisija, arba Taryba pagal 10 straipsnyje nustatytą tvarką. Šiuo atveju valstybė narė, kuri priėmė tokias apsaugos priemones, gali jomis pasinaudoti, kol įsigalios pritaikymas.
8 straipsnis
1. Valstybė narė, kuri suteikė EEB komponentų (padangos) ar transporto priemonės tipo patvirtinimą, imasi priemonių, būtinų siekiant patikrinti, ar gamybos modeliai tiek, kiek būtina atitinka patvirtintąjį tipą, ir jei reikia, turi bendradarbiauti su tvirtinančiomis institucijomis kitose valstybėse narėse. Šiuo tikslu ši valstybė narė gali bet kuriuo metu patikrinti, ar padangos arba transporto priemonės atitinka šios direktyvos reikalavimus. Toks patikrinimas apribojamas patikrinimais vietoje.
2. Jei ši valstybė narė nustato, kad tam tikras kiekis tuo pačiu patvirtinimo ženklu pažymėtų padangų ar transporto priemonių, neatitinka patvirtinto tipo, ji imasi būtinų priemonių siekiant užtikrinti, kad gaminami modeliai atitiktų tą tipą. Pastovaus neatitikimo atveju EEB tipo patvirtinimas gali būti panaikintas. Minėtosios institucijos imasi tų pačių priemonių, jei kitos valstybės narės patvirtinimo institucijos tas institucijas informuoja apie tokį neatitikimą.
3. Valstybių narių patvirtinimo institucijos per mėnesį I ir III priedų priedėliuose nustatyta forma viena kitai praneša apie bet kokį EEB tipo patvirtinimo panaikinimą ir to panaikinimo priežastis.
9 straipsnis
Bet kokiame sprendime, kuris priimtas pagal šios direktyvos nuostatas siekiant atsisakyti suteikti arba panaikinti padangos EEB komponentų tipo patvirtinimą ar transporto priemonės padangų montavimo EEB tipo patvirtinimą ir uždraudžia pardavimą arba naudojimą, detaliai išdėstomos tą sprendimą pagrindžiančios priežastys. Apie kiekvieną tokį sprendimą pranešama atitinkamai šaliai, kuri tuo pat metu informuojama apie jos teisės gynimo priemones pagal valstybėse narėse galiojančius įstatymus ir apie terminus, per kuriuos leidžiama tokias priemones įgyvendinti.
10 straipsnis
Bet kokie pakeitimai, būtini siekiant priedų reikalavimus suderinti su technikos pažanga, turi būti priimami Direktyvos 70/156/EEB 13 straipsnyje nustatyta tvarka.
11 straipsnis
1. Valstybės narės priima ir skelbia nuostatas, kurios, įsigaliojusios iki 1992 m. liepos 1 d., įgyvendina šią direktyvą. Apie tai jos nedelsiant praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Šias priemones jos taiko nuo 1993 m. sausio 1 d.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
12 straipsnis
Ši direktyva skirta valstybėms narėms.
Priimta Briuselyje, 1992 m. kovo 31 d.